Pernille Blach Hansen (S), 2006-01-13:
Jeg vil gerne starte med at takke Enhedslisten for at have sat et spændende emne på dagsordenen.
Vi synes altid, det er væsentligt at tage diskussionen om status for Danmarks miljøpolitik og naturens og miljøets tilstand.
Som det er blevet nævnt før, er der jo både positive og negative elementer i rapporten.
Af det positive vil jeg også nævne et fald i vandforbruget med 40 pct. siden 1990, og at den vedvarende energi nu udgør over 20 pct. af energiforbruget i Danmark.
Men der er jo også en tydelig konkretisering af, at der er nogle tunge miljøproblemer tilbage, nogle tunge miljøproblemer, som der ikke er nemme snuptagsløsninger på, og nogle miljøproblemer, som ofte kræver livsstilsændringer eller lignende, før vi kan løse dem.
Mest af alt ser man jo i rapporten, som også det har været fremme i diskussionen indtil nu, at der er nogle ting, der peger på, at Danmark internationalt set faktisk er et synderland forstået på den måde, at hvis vi ser på, hvor bæredygtigt vores samlede forbrug m.v. er, så er vi et af de lande, der målt pr. indbygger bidrager mest til den globale forurening.
Det gælder, når man ser på miljøbelastningen her i landet plus på den afledte effekt i ikke mindst tredjeverdenslande, som kommer, når vi køber legetøj, tøj m.v., der er produceret i andre lande.
Samlet set viser det sig jo også, at vi, hvis man ser på de 15 udvalgte indikatorer, som rapporten indeholder, egentlig ligger under EU-gennemsnittet.
Vi klarer os altså miljømæssigt samlet set ringere end EU-gennemsnittet.
Det gør selvfølgelig, at der her er en stor opgave at tage fat på i det videre forløb.
Kigger man alene på de hjemlige forhold, er der også masser af udfordringer at tage fat på.
Partikelforureningen fra dieselbilerne er klart et af de steder, hvor der er en væsentlig miljødiskussion tilbage.
Også den sårbare natur har vi problemer med.
80 pct. af vores naturareal er truet af tilgroning og overgødskning med kvælstof fra luften ikke mindst fra landbruget.
Faktisk vokser 63 pct. af de truede planter i Danmark.
Det viser bare, at vi med vores nuværende forbrugsmønster og vores nuværende produktionsmønster faktisk risikerer at ende som et rigt samfund med en fattig natur, hvis ikke vi ret hurtigt begynder at tage nogle yderligere initiativer.
Klima, trafikkens forurening, landbrugets miljøpåvirkning, ressourceforbruget osv.
Der er brug for en meget mere aktiv politik end den, regeringen fører i øjeblikket.
Derfor har vi også sammen med den øvrige opposition foreslået nye initiativer i forhold til dieselpartikelforureningen.
Socialdemokratiet har foreslået en naturreform, som massivt skal genoprette og udbygge naturen i Danmark.
Vi har foreslået en væsentlig strammere miljøregulering af landbruget, og så har vi også foreslået – og det kommer om et øjeblik – at man nu tager initiativ til at kigge meget mere på det store billede af, hvordan Danmarks samlede forbrug og produktion påvirker miljøbelastningen i hele verden.
Vi synes faktisk, der er brug for en helt anden dimension, en meget mere aktiv indsats og en væsentlig højere prioritering af miljøområdet i Danmark.
Det bør regeringen også være medvirkende til, men det er der desværre ikke de store tegn på i øjeblikket.
Der er brug for en væsentlig mere ambitiøs indsats.
Derfor vil jeg på vegne af fru Anne Grete Holmsgaard, undertegnede og hr. Johs. Poulsen fremsætte følgende: Forslag til vedtagelse
På baggrund heraf opfordres regeringen til at – udarbejde en analyse af den globale miljøbelastning fra produktionen af varer til det danske marked og – fremlægge en status for arbejdet med at nå regeringens langsigtede pejlemærke om 75 pct. reduktion i ressourceforbruget.
På baggrund af ovenstående og V 20 vedtaget den 19. maj 2005 fremlægger regeringen forslag til en forstærket national og international miljøindsats – herunder forslag til en styrket teknologiudvikling og teknologioverførsel.«